text: Politiet efterlyser voldelig butikstyv
  12 november 2015 kl. 06.05
  Onsdag aften udviklede butikstyveri i en Nettobutik i Haderslev sig til voldeligt røveri.
  Netto på Ny Erlevvej i Haderslev blev onsdag aften udsat for røveri. Det der først var et simpelt butikstyveri udviklede sig, da gerningsmanden slog fra sig og stak af.
  Butikstyven forsøgte at skjule de stjålne varer under sin jakke, hvilket fik en kontrollør til at gribe fat i gerningsmandens arm.  Men han slog armen væk, og stak af fra butikken.
  - Det er i den lettere ende. Men det er selvfølgelig at betragte som røveri, når gerningsmanden bruger vold for at skaffe varer, oplyser vagtchef Henrik Sønderskov fra Syd- og Sønderjyllands Politi til TV SYD.
  Politiet, der i dag gennemgår overvågningsbillederne, efterlyser en mand med lys hud, gråt hår og almindelig af bygning. Han var iført kasket, sort jakke/bukser/sko og han bar briller.
  Oplysninger kan gives til Syd- og Sønderjyllands Politi på 114.
  2/2 GM: Mand, alm. af bygning, lys hud, gråt hår, iført kasket, briller, sort jakke/bukser/sko. Ring 114, hvis du har set noget. #politidk
  
  